מספר פנימי: 543536
הכנסת התשע-עשרה

יוזמים:      חברי הכנסת	מירי רגב
					משה גפני
					חמד עמאר
					יריב לוין
					אלעזר שטרן
					דוד אזולאי
					דב חנין
					עפו אגבאריה
					מסעוד גנאים
					תמר זנדברג
					ניצן הורוביץ
					איתן כבל
					אילן גילאון
					מרב מיכאלי
					חיים כץ
					עמר בר-לב
					משה מזרחי
					מיקי רוזנטל
					באסל גטאס
					עליזה לביא
					נחמן שי
					ישראל אייכלר
					זבולון קלפה
	
				פ/2085/19			

הצעת חוק המים (תיקון – קביעת תעריפים ופיקוח על המים), התשע"ד–2014 

החלפת סעיף 109	1.	בחוק המים, התשי"ט–1959 (להלן – החוק העיקרי), במקום סעיף 109 יבוא:	
		"הגדרות	109.	בפרק זה –	
						"דמי מים" – מחיר המים וכל תמורה אחרת בקשר להספקת מים;	
						"השרים" – שר האוצר ושר התשתיות הלאומיות האנרגיה והמים."	
תיקון סעיף 112	2.	בסעיף 112(א) לחוק העיקרי – 	
		(1)	האמור בו יסומן "(1)",ובו, במקום "רשאית לקבוע בכללים" יבוא "תכין הצעה בדבר";	
		(2) אחרי פסקה (1) יבוא: 	
			"(2)	השרים, באישור ועדת הכספים של הכנסת, יקבעו בכללים את התעריפים לדמי מים לפי הצעת מועצת הרשות הממשלתית ובשינויים שימצאו לנכון."	
תיקון סעיף 112א	3.	בסעיף 112א(א) לחוק העיקרי, במקום "מועצת הרשות הממשלתית רשאית", יבוא "השרים, באישור ועדת הכספים של הכנסת ולפי הצעת  מועצת הרשות הממשלתית, רשאים".	
תיקון סעיף 113	4.	בסעיף 113 לחוק העיקרי, במקום "תקבע תעריף" יבוא "תכין הצעה בדבר תעריפים".	
תיקון סעיף 114	5.	בסעיף 114(א) לחוק העיקרי, במקום "קבעה מועצת הרשות הממשלתית" יבוא "קבעו השרים, באישור ועדת הכספים של הכנסת, ולפי הצעת מועצת הרשות הממשלתית" ואחרי "תעריף לדמי מים" יבוא "כאמור בסעיף 112."	
תיקון סעיף 124טו	6.	בסעיף 124טו(א) לחוק העיקרי –	
		(1)	במקום "משמונה חברים" יבוא "משלושה עשר חברים";	
		(2)	פסקה (7) – תימחק;	
		(3)	בסופו יבוא:	
			"(8)	שני נציגי השלטון המקומי, שימנה שר הפנים;	
			(9)	נציג ארגון תעשיינים יציג, שימנה ארגון תעשיינים יציג; לעניין זה, "ארגון תעשיינים יציג" – ארגון תעשיינים שהוכח להנחת דעתו של שר הכלכלה כי הוא מייצג את המספר הגדול ביותר של תעשיינים במשק;	
			(10)	נציג המועצה הישראלית לצרכנות ונציג ארגון צרכנים נוסף, ששר המשפטים אישר לעניין זה;	
			(11)	נציג ארגון חקלאים יציג, שימנה ארגון חקלאים יציג; לעניין זה, "ארגון חקלאים יציג" – ארגון חקלאים שהוכח להנחת דעתו של שר החקלאות ופיתוח הכפר כי הוא מייצג את המספר הגדול ביותר של חקלאים במשק;	
			(12)	נציג של הגופים הציבוריים שעניינם בשמירת איכות הסביבה, שימונה על ידם; לעניין זה, "הגופים הציבוריים שעניינם בשמירת איכות הסביבה" – הגופים המפורטים בתוספת לחוק ייצוג גופים ציבוריים שעניינם בשמירת איכות הסביבה (תיקוני חקיקה), התשס"ג–2002."	
תיקון סעיף 124טז	7.	בסעיף 124טז לחוק העיקרי –	
		(1)	סעיף קטן (א) – בטל;	
		(2)	בסעיף קטן (ב), במקום "כנציג הציבור" יבוא "כנציג שמונה בהתאם להוראות סעיף 124טו(א)(8) עד (12) (בסימן זה – נציג הציבור)";	
		(3)	בסעיף קטן (ד) –	
			(א)	בפסקה (1), במקום הסיפה החל במלים "לשר או לשרים" יבוא "ליושב ראש המועצה ולמי שמינה אותו";	
			(ב)	בפסקה (2), במקום "והשר הממליץ" יבוא "ומי שמינה אותו";	
			(ג)	בפסקה (3), במקום "השר הממליץ" יבוא "יושב ראש המועצה, בהתייעצות עם שר התשתיות הלאומיות האנרגיה והמים";	
			(ד)	בפסקה (4), במקום "השר הממליץ" יבוא "שר התשתיות הלאומיות, האנרגיה והמים";	
			(ה)	בפסקה (6), במקום "השר הממליץ" יבוא "מי שמינה אותו".	
תיקון סעיף 124יז	8.	בסעיף 124יז(א)(4) לחוק העיקרי, במקום "קביעת" יבוא "הכנת הצעה בדבר".	
תיקון חוק תאגידי מים וביוב	9.	בחוק תאגידי מים וביוב, התשס"א–2001 – 	
		(1)	בסעיף 81(א)(2), במקום "לקבוע, לפי סעיף 101, כללים" יבוא "להציע הצעה לכללים", ובסופו יבוא "לפי סעיף 101;";	
		(2)	בסעיף 101 –	
			(א)	בסעיף קטן (א),	במקום "מועצת הרשות תקבע" יבוא "שר האוצר ושר התשתיות הלאומיות, האנרגיה והמים, באישור ועדת הכספים של הכנסת ובהתחשב בהצעת מועצת הרשות, יקבעו";	
			(ב)	בסעיף קטן (ג), במקום "מועצת הרשות רשאית לקבוע" יבוא "שר האוצר ושר התשתיות הלאומיות, האנרגיה והמים, באישור ועדת הכספים של הכנסת ובהתחשב בהצעת מועצת הרשות, רשאים לקבוע";	
		(3)	בסעיף 102 – 	
			(א)	בסעיף קטן (א), במקום "מועצת הרשות תקבע," יבוא "שר האוצר ושר התשתיות הלאומיות, האנרגיה והמים, באישור ועדת הכספים של הכנסת ובהתחשב בהצעת מועצת הרשות, יקבעו", ובמקום "רשאית היא" יבוא "ורשאים הם";	
			(ב)	בסעיפים קטנים (ד) ו-(ה), אחרי "בקביעת" יבוא "הצעתה בדבר";	
			(ג)	בסעיף קטן (ז), במקום "קבעה מועצת הרשות" יבוא "קבעו שר האוצר ושר התשתיות הלאומיות, האנרגיה והמים, באישור ועדת הכספים של הכנסת ובהתחשב בהצעת מועצת הרשות";	
		(4)	בסעיף 103(א), במקום "מועצת הרשות תקבע" יבוא "שר האוצר ושר התשתיות הלאומיות, האנרגיה והמים, באישור ועדת הכספים של הכנסת, בהתחשב בהצעת מועצת הרשות, יקבעו";	
		(5)	בסעיף 109 –	
			(א)	בסעיף קטן (ב), פסקה (2) – תימחק, ובפסקה (3), במקום "קביעת" יבוא "גיבוש הצעתה לעניין";	
			(ב)	בסעיף קטן (ג), המילים "ותעריפים" ו-"ו-(2)" – יימחקו.	
תיקון חוק איגודי ערים	10.	בחוק איגודי ערים, התשט"ו–1955, בסעיף 18 –	
		(1)	בסעיף קטן (ב), פסקה (3) – תימחק;	
		(2)	אחרי סעיף קטן (ב) יבוא:	
			"(ג)	שר האוצר ושר התשתיות הלאומיות, האנרגיה והמים, באישור ועדת הכספים של הכנסת ולפי הצעת מועצת הרשות, רשאים לקבוע כללים בדבר חישוב עלות ותעריפים לתשלומים בעד ביצוע פעולות בתחומים הקשורים למשק המים או הביוב שנותן האיגוד לצרכניו; הוראות סעיפים 101 עד 103 לחוק תאגידי מים וביוב יחולו לעניין קביעת כללים כאמור בשינויים המחויבים."	
תיקון חוק הרשויות המקומיות (ביוב)	11.	בחוק הרשויות המקומיות (ביוב), התשכ"ב–1962, בסעיף 15א(ב), במקום "מועצת רשות המים והביוב תקבע" יבוא "שר האוצר ושר התשתיות הלאומיות, האנרגיה והמים, באישור ועדת הכספים של הכנסת ובהתחשב בהצעת מועצת הרשות, יקבעו". 	
הוראת מעבר	12.	אגרות, היטלים או דמי השתתפות בעד ביצוע פעילות בתחומים הקשורים למשק המים או הביוב, לרבות פעולות מכירה, הולכה או אספקה שנקבעו לפי כל דין ושהיו בתוקף ערב תחילתו של התיקון לסעיף 251(1) לפקודת העיריות, כנוסחו בסעיף 73 לחוק ההתייעלות הכלכלית (תיקוני חקיקה ליישום התכנית הכלכלית לשנים 2009 ו-2010), התשס"ט–2009 (להלן – חוק ההתייעלות), וערב תחילתו של התיקון לסעיף 22(א) לפקודת המועצות המקומיות, כנוסחו בסעיף 74 לחוק ההתייעלות, ימשיכו לחול כל עוד לא נקבעו הכללים לעניין תעריפים לתשלומים בעד ביצוע פעולות בתחומים הקשורים למשק המים או הביוב שנותנות הרשויות המקומיות, איגודי הערים ותאגידי המים והביוב.	

דברי הסבר
תעריפי המים, במשך שנים רבות, נקבעו באחת משתי דרכים: בתקנות שהתקינו שר האוצר ושר התשתיות הלאומיות, האנרגיה והמים, באישורה של ועדת הכספים של הכנסת או בחקיקה ראשית (שבדרך כלל נעשתה בחוקי ההסדרים השונים).
בחוק ההסדרים במשק המדינה (תיקוני חקיקה  להשגת יעדי תקציב והמדיניות הכלכלית לשנת הכספים 2006), התשס"ו–2006, תוקן חוק המים, התשי"ט–1959 (להלן – חוק המים), ונקבע שעם כניסתו לתוקף של התיקון האמור, הגורם המוסמך לקביעת התעריפים לדמי מים הוא מועצת הרשות הממשלתית שהוקמה באותו מועד.
 מועצת הרשות הממשלתית מורכבת משמונה חברים, שהם המנכ"לים של משרדי הממשלה השונים, הממונה על התקציבים במשרד האוצר ושני נציגי ציבור אשר מתמנים אף הם על ידי הממשלה. מנהלה של מועצת הרשות הממשלתית שמונה על ידי הממשלה ועל פי הצעת שר התשתיות הלאומיות, האנרגיה והמים, הוא יושב ראש המועצה. 
כתוצאה מהתיקון האמור, נוצר מצב בו למועצת הרשות הממשלתית יש סמכות לקבוע את תעריפי המים בלא שמתקיים ביחס לקביעת התעריפים כאמור פיקוח פרלמנטרי כלשהו.
כידוע, ועדת הכספים של הכנסת משמשת כגורם מפקח על החלטות הממשלה בנושאים תקציביים, ומכוח סמכותה זו היא מאשרת אגרות והיטלים שקובעת הממשלה. מכיוון שמים הם מצרך חיוני, נראה כי מן הראוי שגם לגביו יהיה פיקוח פרלמנטרי ודומה שהפיקוח ההולם הוא על ידי ועדת הכספים של הכנסת.
סעיפים 2, 4, 5, 9, 10 ו-11	 לפי הצעת החוק ולנוכח מומחיותה של מועצת הרשות הממשלתית, מוצע שמועצת הרשות הממשלתית תכין הצעה לקביעת התעריפים לדמי מים שתועבר לידי שר האוצר ושר התשתיות הלאומיות. בהתאם להצעה יעבירו שר האוצר ושר התשתיות הלאומיות, האנרגיה והמים, לאישורה של ועדת הכספים של הכנסת כללים בדבר התעריפים לדמי מים. לפיכך, מוצע לתקן את חוק המים, חוק תאגידי מים וביוב, התשס"א–2001 (להלן – חוק תאגידי מים וביוב), חוק איגודי ערים, התשט"ו–1955 ואת חוק הרשויות המקומיות (ביוב), התשכ"ב–1962.
סעיף 3 מוצע שגם עדכון תעריפי המים ייעשה בדרך האמורה בסעיף 1 – שר האוצר ושר התשתיות הלאומיות, האנרגיה והמים, יקבעו את העדכון ואת מרכיביו, באישורה של ועדת הכספים של הכנסת, ולפי הצעת מועצת הרשות הממשלתית.
סעיפים 6 ו-7 בהתאם לחוק המים, כנוסחו היום, לממשלה יש שליטה מלאה על מועצת הרשות הממשלתית, ללא אפשרות אמיתית לייצוג של נציגי ציבור נוספים, שמתמנים ישירות על ידי הגופים היציגים המרכזיים המושפעים ממחירי המים. לפיכך, מוצע לשנות את הרכבה של מועצת הרשות הממשלתית כך שבמקום שני נציגי ציבור שימונו על ידי הממשלה, ימונו חמישה נציגי ציבור אחרים, אשר ימונו על ידי ארגון תעשיינים יציג, ארגון חקלאים יציג, המועצה הישראלית לצרכנות וארגון צרכנים נוסף, ארגונים שעניינם שמירת איכות הסביבה, וכן שני נציגי השלטון המקומי שימונו על ידי שר הפנים.
סעיף 8 לנוכח הצעת החוק כאמור, מוצע גם שהסעיף שעניינו תפקידי מועצת הרשות הממשלתית יתוקן כך שלעניין קביעת תעריפים והיטלים לשימושי המים השונים, תהיה הרשות גורם מייעץ, אך לא הגורם היחיד שיקבע את התעריפים וההיטלים, בלא כל פיקוח שהוא.
סעיפים 9 ו-10 חוק תאגידי מים וביוב קובע כי מועצת הרשות הממשלתית תקבע את התעריפים לתשלומים שיגבה תאגיד מים וביוב מצרכנו. על מנת ליצור אחידות לעניין אופן קביעת התעריפים, מוצע שגם עניין זה ייקבע על ידי שר האוצר ושר התשתיות הלאומיות, האנרגיה והמים, באישור ועדת הכספים של הכנסת ולפי הצעת מועצת הרשות הממשלתית. כמו כן, מוצע שגם נוסחת חישוב העלות הריאלית של שירותי המים, וקביעת כללים ותעריפים לעניין תשלומים חד פעמיים או שוטפים בעד הקמת מערכת מים או מערכת ביוב ייעשו בדרך האמורה.
סעיף 12	בחוק ההתייעלות הכלכלית (תיקוני חקיקה ליישום התכנית הכלכלית לשנים 2009 ו-2010), התשס"ט–2009 (להלן – חוק ההתייעלות 2009), בוטלה הסמכות של הרשויות המקומיות, המועצות המקומיות ואיגודי הערים לקבוע בחוקי עזר, היטלים, אגרות ודמי השתתפות ביחס לפעולות בתחומים הקשורים למשק המים או הביוב. במקום זאת, הוקנתה הסמכות הזו למועצת הרשות הממשלתית. כתוצאה מכך, הרשויות המקומיות אינן רשאיות עוד להטיל היטלי פיתוח בשל מערכות מים וביוב. מכיוון שבהצעת חוק זו מוצע להוסיף פיקוח על מועצת הרשות הממשלתית, מוצע, כי עד לאישורם של כללים בנושא זה, הסמכויות להתקנת חוקי עזר על ידי הרשויות המקומיות – ימשיכו לחול כפי שהיה ערב תחילתו של חוק ההתייעלות 2009.
הצעות חוק זהות הונחו על שולחן הכנסת השמונה-עשרה ועל שולחן הכנסת התשע-עשרה על ידי חברת הכנסת מירי רגב (פ/2763/18; פ/746/19). 
הצעות חוק דומות בעיקרן הונחו על שולחן הכנסת השמונה-עשרה על ידי חבר הכנסת משה גפני וקבוצת חברי הכנסת (פ/1836/18), ועל ידי חבר הכנסת מוחמד ברכה (פ/2967/18; פ/3694/18), ועל שולחן הכנסת התשע-עשרה על ידי חבר הכנסת מוחמד ברכה וקבוצת חברי הכנסת (פ/387/19).
---------------------------------
הוגשה ליו"ר הכנסת והסגנים
והונחה על שולחן הכנסת ביום
י"ט בשבט התשע"ד – 20.1.14